Krajem srpnja ove godine u evidenciji Hrvatskog zavoda za zapošljavanje (HZZ) bilo je registrirano 170.127 nezaposlenih osoba, što je 0,6 posto ili 939 osoba više u odnosu na kraj lipnja, a 21,6 posto ili 46.962 osobe manje u odnosu na kraj srpnja prošle godine, objavio je u četvrtak HZZ.

U srpnju je tako, nakon pet uzastopnih mjeseci pada broja nezaposlenih na mjesečnoj razini, ponajviše pod utjecajem sezonskih kretanja odnosno zapošljavanja u turizmu i ugostiteljstvu, broj nezaposlenih povećan. Na to je ponajviše utjecala činjenica da se po završetku školske godine dio srednjoškolaca završnih razreda koji ne nastavljaju školovanje prijavio na Zavod za zapošljavanje. Naime, po podacima HZZ-a, u srpnju je u evidenciju nezaposlenih novoprijavljeno ukupno 21.467 osoba, od čega 4.951 osoba iz redovitog školovanja, čime u ukupnom broju novoprijavljenih imaju udio od 22,9 posto. Inače se udio osoba iz redovitog školovanja u broju novoprijavljenih nezaposlenih u većem dijelu godine kreće od oko 2,5 do 5 posto, a raste u lipnju (na oko 14 do 15 posto) te posebice u srpnju (na oko 22 do 27 posto).

Dnevni podaci s internet stranice HZZ-a pokazuju da je trenutno nezaposlenih nešto manje nego krajem srpnja - trenutno je u evidenciji nezaposlenih 170.107 osoba, a objavljena su 14.743 slobodna radna mjesta. Po podacima iz priopćenja o nezaposlenosti u srpnju, tijekom sedmog mjeseca ove godine je u evidenciju nezaposlenih novoprijavljeno ukupno 21.467 osoba, što je 3,7 posto manje nego u srpnju prošle godine.

Najviše je nezaposlenih u evidenciju došlo izravno iz radnog odnosa - 56,3 posto ili 12.094 osobe. S obzirom na djelatnost prethodnoga zaposlenja, izravno iz radnog odnosa najviše je osoba došlo iz obrazovanja (2.542 osobe ili 21 posto), prerađivačke industrije (1.914 osoba ili 15,8 posto), trgovine (1.695 osoba ili 14 posto), djelatnosti pružanja smještaja te pripreme i usluživanja hrane (1.309 ili 10,8 posto) te građevinarstva (919 osoba ili 7,6 posto).

Uz već spomenutih 4.915 osoba iz redovitog školovanja, u sedmom mjesecu ove godine u evidenciju nezaposlenih prijavilo se i 4.038 osoba iz neaktivnosti (18,8 posto novoprijavljenih) te 420 osoba (2 posto) iz drugih poslovnih aktivnosti.

Iz evidencije nezaposlenih u srpnju je izašlo 20.528 osoba, 16,9 posto manje nego prošle godine

Iz evidencije nezaposlenih u srpnju je izašlo 20.528 osoba, što je 16,9 posto manje nego u srpnju prošle godine. Od toga je zaposleno 14.327 osoba, i to 12.721 osoba (88,8 posto) na temelju zasnivanja radnoga odnosa i 1.606 osoba (11,2 posto) na temelju drugih poslovnih aktivnosti.

Tijekom srpnja najviše se zapošljavalo u pružanju smještaja, pripremi i usluživanja hrane (2.376 osoba ili 18,7 posto zaposlenih na temelju radnog odnosa), trgovini na veliko i malo (2.135 ili 16,8 posto), prerađivačkoj industriji (1.995 osoba ili 15,7 posto), administrativnim i pomoćnim uslužnim djelatnostima (1.230 ili 9,7 posto) te javnoj upravi i obrani (961 osoba ili 7,6 posto).

Gledano po županijama, u zapošljavanju su tijekom srpnja predvodili Splitsko-dalmatinska (1.717 osoba ili 13,5 posto od ukupnoga broja zaposlenih zasnivanjem radnog odnosa), Osječko-baranjska (1.558 osoba ili 12,2 posto), Grad Zagreb (1.325 osoba ili 10,4 posto) te Vukovarsko-srijemska županija (1.015 osoba ili 8 posto).

Istodobno je u srpnju 6.201 osoba izašla iz evidencije nezaposlenih zbog ostalih razloga sukladno zakonu, npr. izlaska iz radne snage (umirovljenje, uključenje u redovito školovanje), nepridržavanja zakonskih odredbi (ne traže aktivno posao, neraspoloživi za rad), odjave s evidencije i dr.

Po podacima HZZ-a, najveći apsolutni broj registriranih nezaposlenih osoba je u Splitsko-dalmatinskoj županiji (25.467 ili 15 posto od ukupnoga broja u Hrvatskoj), Gradu Zagrebu (23.827 ili 14 posto) i Osječko-baranjskoj županiji (20.621 ili 12,1 posto), a najmanji u Ličko-senjskoj županiji (2.225 ili 1,3 posto).